Ir-Regolament tal-Kummissjoni (KEE) Nru 2806/79
tat-13 ta’ Diċembru 1979
fuq il-bdil bejn l-Istati Membri u l-Kummissjoni ta’ ċerta informazzjoni dwar il-laħam tal-majjal u li jħassar r-Regolament (KEE) Nru 2330/74
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 2759/75 tad-29 ta’ Ottubru 1975 dwar l-organizzazzjoni komuni tas-suq fil-laħam tal-majjal [1], kif emendat l-aħħar mir-Regolament (KEE) Nru 1423/78 [2], u b’mod partikolari l-Artikolu 22 tiegħu,
Billi l-Artikolu 22 tar-Regolament (KEE) Nru 2759/75 jipprovdi illi l-Istati Membri u l-Kummissjoni għandhom jikkomunikaw ma’ xulxin l-informazzjoni neċessarja għall-implimentazzjoni ta’ dak ir-Regolament; billi huwa neċessarju, jekk l-informazzjoni meħtieġa biex jaħdem is-suq organizzat għandha tkun disponibbli fuq bażi standard u meta jkun wasal il-waqt, biex ikunu stabiliti l-obbligazzjonijiet ta’ l-Istati Membri fir-rigward tal-komunikazzjoni ta’ informazzjoni;
Billi l-applikazzjoni tal-miżuri ta’ intervent provduti fl-Artikolu 3 tar-Regolament (KEE) Nru 2759/75 jeħtieġu fehma preċiża tas-suq; billi, sabiex jinkiseb l-għola grad ta’ tqabbil, il-prezzijiet għal majjali maqtulin li għandhom ikunu kkunsidrati għandhom ikunu dawk għall-gradi importanti kollha fuq is-skala tal-Komunità għall-kwalità tal-karkassi kif imfasslin fir-Regolament tal-Kunsill (KEE) Nru 2760/75 [3] fl-istadju tal-marketing kif spjegat fir-Regolament tal-Kummissjoni (KEE) Nru 1229/72 [4] u fuq is-swieq imniżżlin fl-Anness tar-Regolament tal-Kunsill (KEE) Nru 2762/75 [5]; billi, b’mod partikolari, għall-iskopijiet tar-reviżjoni regolari msemmija fl-Artikolu 3 tar-Regolament tal-Kunsill (KEE) Nru 2765/75 [6] u sabiex il-miżuri ta’ intervent jistgħu jkunu preparati fi żmien suffiċjenti, tali informazzjoni għandha tkun disponibbli dwar il-prezzijiet tal-majjali żgħar biex jippermetu t-tibdiliet futuri fis-suq li għandu jiġi stmat; billi, madankollu, l-Italja preżentement mhijiex f’pożizzjoni li tipprovdi l-informazzjoni kollha meħtieġa;
Billi jista’ jiġri illi l-Kummissjoni ma tkunx irċievet kwotazzjonijiet; billi trid tkun evitata sitwazzjoni fejn in-nuqqas ta’ kwotazzjoni tikkawża evoluzzjoni anormali fil-prezzijiet tas-suq kalkolati mill-Kummissjoni; billi l-kwotazzjoni jew kwotazzjonijiet neqsin għandhom ikunu mibdulin bl-aħħar kwotazzjoni disponibbli; billi l-użu ta’ l-aħħar kwotazzjoni disponibbli m’għadiex iktar possibbli wara ċertu perjodu mingħajr kwotazzjonijiet, li jistgħu jwasslu għall-presunzjoni ta’ sitwazzjoni anormali fis-suq konċernat;
Billi sabiex wieħed ikun jista’ josserva s-suq b’retta kemm jista’ jkun huwa mixtieq illi informazzjoni regolari fuq il-prodotti l-oħra tas-settur tal-laħam tal-majjal tkun disponibbli lill-Kummissjoni, kif ukoll informazzjoni oħra li jkollhom l-Istati Membri għad-dispożizzjoni tagħhom;
Billi dan ir-Regolament jinkorpora d-dispożizzjonijiet tar-Regolament tal-Kummissjoni (KEE) Nru 2330/74 [7], kif emendat l-aħħar mir-Regolament (KEE) Nru 1188/77 [8]; billi r-Regolament (KEE) Nru 2330/74 jista’ għalhekk jiġi mħassar;
Billi l-miżuri pprovduti f’dan ir-Regolament huma skond l-opinjoni tal-Kumitat ta’ Ġestjoni għall-Laħam tal-Majjal,
ADOTTAT DAN IR-REGOLAMENT:
Artikolu 1
1. L-Istati Membri għandhom jikkomunikaw lill-Kummissjoni l-iktar tard nhar ta’ Ħamis ta’ kull ġimgħa dwar il-ġimgħa ta’ qabel:
(a) il-kwotazzjonijiet kif determinati skond ir-Regolament (KEE) Nru 2760/75 għal kull 100 kilogramma ta’ majjali maqtulin tal-grad kummerċjali II fl-istadju tal-marketing kif imfisser fir-Regolament (KEE) Nru 1229/72 u rrekordjat fis-swieq imniżżlin fl-Anness tar-Regolament (KEE) Nru 2762/75;
(b) il-kwotazzjonijiet rappreżentattivi għall-majjali żgħar għal kull ras ta’ piż ħaj medju ta’ 20 kilogrammi.
2. Fejn waħda jew iżjed kwotazzjonijiet ma jkunux irċevuti mill-Kummissjoni din ta’ l-aħħar għandha tikkunsidra l-aħħar kwotazzjoni disponibbli. Fejn kwotazzjoni jew kwotazzjonijiet ikunu neqsin għat-tielet ġimgħa konsekuttiva, il-Kummissjoni m’għandiex tibqa’ tikkunsidra dik jew dawk il-kwotazzjonijiet.
Artikolu 2
L-Istati Membri għandhom jikkomunikaw lill-Kummissjoni darba fix-xahar għax-xahar ta’ qabel il-prezz tas-suq medju għall-majjali maqtulin għall-gradi kummerċjali E sa IV kif speċifikat fl-Anness I tar-Regolament (KEE) Nru 2760/75.
Madankollu, fir-rigward ta’ l-Italja, l-informazzjoni riferita fis-subparagrafu preċedenti għandha tiġi komunikata biss b’effett mill-1 ta’ Jannar 1983.
Artikolu 3
L-Istati Membri għandhom, fuq talba tal-Kummissjoni, jikkomunikaw l-informazzjoni li ġejja, fejn disponibbli dwar prodotti koperti mir-Regolament (KEE) Nru 2759/75:
(a) il-prezzijiet tas-suq fl-Istati Membri għall-prodotti importati minn pajjiżi li mhumiex membri;
(b) il-prezzijiet dwar is-suq rappreżentattiv f’pajjiżi li mhumiex membri.
Artikolu 4
Il-Kummissjoni għandha tevalwa l-inforamazzjoni trasmessa mill-Istati Membri u għandha tikkomunikha lill-Kumitat ta’ Ġestjoni għall-Laħam tal-Majjal.
Artikolu 5
Regolament (KEE) Nru 2330/74 qiegħed hawnhekk jiġi mħassar.
Artikolu 6
Dan ir-Regolament jidħol fis-seħħ fl-ewwel ta’ Jannar 1980.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-13 ta’ Diċembru 1979.